和范舍人永康青城道中作
作者：陸游
朝代：宋

paragraphs: 風驅雨壓無浮埃，驂驔千騎東方來。
勝逰公自輩王謝，浄社我亦追宗雷。
岷山楼上一徙倚，如地始闢天初開。
廓然眼界三萬里，山一螘垤水一杯。
世間幻妄幾變滅，正自不滿吾曹咍。
丈夫本願布衣老，達士詎畏蒼顔催。
君看神君歲食羊四萬，處處棄骨高成堆。
西山老翁飽松麨，造物賦予何遼哉。